
De Horatio poeta philosopho. 

1 hilosophiae studium apud Romanos, quum a propria 
ipsorum uatura alienum esset, diu neglectum, secundo demum 
a. Chr. saeculo latius manasse constat. Quum enim anno 155 
tres illi philosophi, Carneades Academicus, Critolaus Peri- 
pateticus, Diogenes Stoicus ab Atheniensibus legati ad sena- 
tum missi publice Romae verba facerent frequenterque 
audirentur, ! ) summum inter juventutem maxime Romanam 
philosophiae graecae studium exarsit. Permulti ex illo tem- 
pore rethores ac philosophi graeci Romam confluxerunt, 
paullatimque omnes philosophiae graecae disciplinae apud 
Romanos pervulgabantur. Quum deinde Ciceronis potissimum 
opera ^litterarum quoque latinarum lumen," ut ipsius 
verbis 2 ) uti mihi liceat, accederet, factum est, ut extremis 
reipublicae Romanae temporibus, quicunque litteris paullo 
eruditiores erant, philosophiae quoque graecae aliquam 
notitiam haberent. Quin imo moris erat illis temporibus, 
ut nobiles juvenes Romani eruditionis suae excolendae et 
perpoliendae causa Athenas se conferrent, 3 ) in ^domicilium 
illud studiorum* 4 ) atque patriam, ut ita dicam, omnis philo- 
sophiae. Sic Horatius quoque juvenis, aetatis suae morem 
secutus, quum prima educatio Romae esset perfecta, ut 
ipse nobis narrat 5 ), Athenis philosophiae studio sese dedidit. 

i) cf. Cic. de or. II, 37, 155. 

2) Tusc. I, 3, 5. 

3) Ut Cicero, Messala, Ovidius, permulti alii. 

4) Cic. de or. IU, 11, 43. 
*) epist. II, 2, 43 sqq. 



Ac quum juvenis ibi ^inter silvas Academi verum quae- 
sivisset," ne postero quidem tempore illud studium dimisisse 
videtur, neque immerito a Lessingio nostro 1 ) philosophum 
poetam eum appellari putaverim. Saepissime enim in 
carminibus suis philosophiae eum rationem habuisse videmus, 
et quanto magis venientibus annis a „lyra jocosa 2 )* abhor- 
ruit, tanto magis in epistolis ad amicos scriptis, suam ,in 
philosophia rationem exponit, id quod ipse disertis verbis 
dicit epist. II, 2, 141 sqq. : 

„Nimirum sapere est abjectis utile nugis 
Et tempestivum pueris concedere ludum, 
Ac non verba sequi fidibus modulanda Latinis, 
Sed verae numerosque modosque ediscere vitae." 
Si vero quis quaesiverit, quibusnam in quaestionibus 
philosophia Horatiana versetur, ex carminibus ejus intelli- 
gitur, eum maxime ea philosophiae praecepta respicere, 
quae ad vitam bene beateque agendam pertinent, i. e. 
maxime eum ethicae operam dare. Sic ipse loco supra 
jam laudato Athenis se versatura esse narrat, „ut posset 
curvo dignoscere rectum," 3 ) et quum de vita sua loqui- 
tur, quam cum amicis in Sabino suo agat, haec dicit: 
„Sermo oritur, non de villis domibusve alienis, 
Nec male necne Nepos saltet, sed quod magis ad nos 
Pertinet et nescire malum est, agitamus, utrumne 
Divitiis homines an sint virtute beati, 
Quidve ad amicitias, usus rectumne, trahat nos, 
Et quae sit natura boni summumque quid ejus." 4 ) 



i) Rettung des Horaz IV pag. 10 ed. Lachm. 

2) carm. III, 3, 69. 

3) Eodem sensu hoc dictum est, quo sat I, 6, 63 »turpi secernis 
honestum.« 

4) sat. II, 6, 71 sqq. 



Et simili modo alio loco legimus: 
^Nunc itaque et versua et cetera ludicra pono; 
$uid verum atque decens curo, et rogo et omnis in hoc sum l ). u 

In omnibus igitur illis, qxios attuli, locis, quo e genere 
etiam plures afferre possum, claris atque distinctis verbis 
Horatius dicit, se imprimis id cognoscere studere, quomodo 
ad vitam bonam beatamque homines pervenire possint. 
Neque tamen equidem negaverim, aliarum quoque philoso- 
phiae quaestionum, non ad ethicam sed ad physicam per- 
tinentium, eum rationem habuisse, quamquam ejusmodi res 
strictim tantum et quasi in tf.ansitu tactas esse videmus. 

Quodsi ex iis, quae antea diximus, Horatium philo- 
sophiae, et quidem maxime quaestionibus ethicis, aliquid 
momenti tribuere apparet, haud alienum esse videtur, 
quaerere, quamnam ex iis, quae tum florebant, philosophorum 
disciplinis, secutus sit. Ac saepenumero quidem haec res 
ab hominibus doctis in quaestionem vocata est, sed tantum 
abest, ut omnes, qui in ea tractanda operam collocarunt, 
ad eandem sententiam pervenerint, ut aliis Horatius Stoi- 
corum, aliis Epicureorum, aliis Academicorum disciplinam 
secutus esse videatur. Qua in re illud mirum videri potest, 
quod omnes illi homines docti ad confirmandas suas senten- 
tias, tantopere inter se diversas, eadem Horatii ipsius 
poemata adhibeant ejusque ipsius verba argumenta afferant. 
Sed quod Wielandius jam monet 2 ), plurimos Horatii inter- 
pretes in eo errare, quod omnia, quae poeta dicat, serio 
dicta esse putent, saepeque parum respiciant, qua ratione 
ac mente quove animo dicta sint, etiamnunc recte sese 
habere mihi videtur. Procul dubio in philosophia Hora- 
tiana dijudicanda id semper tenendum est, eum neque certa 

!) epist. I, 1, 10 sqq. 

2 ) cfr. annot. 4 ad epist. I, 1, 10. 

quadam via ac ratione philosophiae studio operam navasse 
neque ullam philosophorum sectam proprie esse secutunr. 
Cognovit enim ille quidem , ut erat vir quavis liberali 
doctrina politus, omnes philosophorum disciplinas et prae- 
cipue eas, quae tunc temporis maxime apud Romanos flo- 
rebant, sed si quando philosophiae praecepta poematis suis 
inserit, ita iis utitur, ut inferiora ea semper artis poeticae 
rationibus habeat l ). Quamobrem si quis sine certis quibus- 
dam destinatisque sententiis carmina Horatii legerit, sibi 
persuadeat necesse est, nunquam eum in ullius philosophi 
partes omnino transire, sed revera eum esse, quod ipse se 
esse dicit 2 ), „nullius addictum jurare in verba magistri." 

Nobis igitur, quum in animo sit, de philosopho Horatio 
disserere, et quid ipse de iis, quae ad philosophiam per- 
tinent, quaestionibus senserit, exponendum erit, et de ratione 
agendum, quae inter ejus sententias atque Stoicorum et 
Epicureorum intercedere videatur. Hae enim solae philo- 
sophorum sectae hac in quaestione respiciendae sunt 3 ), 
quum ipse earum tantum rationem habeat atque in iis toto 
ejus philosophia nitatur, ut ex ipsius verbis elucet, quae 
epist. I, 1, 16 leguntur: 

^Nunc agilis fio et mersor civilibus undis, 
Virtutis verae custos rigidusque satelles, 
Nunc in Aristippi 4 ) furtim praecepta relabor 
Et mihi res, non me rebus subjungere conor." 

Minus diligenter si quis Horatii poemata legat, facile 
eo adduci possit, ut eum a Stoicis omnino alienum esse 



i) cf. Weber, Horaz als Mensch und Dichter, pag. 33. 

2) epist. I, 1, 14. 

3) cf. Teuffel, ffist. litt. Rom., pag. 436. 

4 ) Aristippum Cyrenaicum dicit, quem Epicurum auctorera secutum 
esse constat. 



putet, qua in re duo maxime carmina digna sunt, quae 
accuratius inspiciantur. Sat. II, 3 enim Horatius ridiculum 
quendam loquacem, Damasippum, inducit, Stoicorum prae- 
cepta tradentem. Fuerat ille mercator, sed quum „omnis 
ejus, ut ipse dicit, l ) res medium ad Janum fracta esset," 
ad philosophiam Stoicam confugerat, qua rebus adversis 
solacio uteretur. Qui Saturnalium Festo Horatium, in 
Sabino suo versantem, adit, objurgaturus illum, quod 
tam diu artem poeticam neglexerit. Mox vero quum sermo 
incidat in sententiam illam Stoicorum, praeter sapientes 
omnes homines esse stultos atque insanos, 2 ) Damasippus 
multis verbis Stoicorum praecepta exponit, quae nuper 
demum ipse a Stertinio 3 ) quodam Stoico accepit. Qua in 
satira omnis ratio dicendi, qua Damasippus utitur, riden- 
dus ille fervor, quo sapientiam suam ostentare studet, 
summa denique totius sermonis, ex quo efficitur, omnes 
homines exceptis Stoicis insahire, ab Horatio consilio 
instituta esse videntur ad illudendam illam Stoicorum super- 
biam, qua Horatii temporibus virtutem suam prae se ferre 
solebant. Optime comparari potest cum hoc carmine ejus- 
dem libri sat. 7, de qua idem fere dicendum est. Exponit 
enim in ea Davus quidam, Horatii servus, Stoicae sapien- 
tiae praecepta, et ipse in Saturnalium festo, 4 ) eodemque, 
illo nimio, quo Damasippus, ea in re studio utitur. Quae 
duo carmina plane ab Horatio ea mente composita esse 
videntur, ut Stoicorum philosophiam in risum verteret ac 
ludibrio haberet. Sed ne in aliis quidem carminibus desunt 
loci, quibus Horatius philosophos Stoicos, qui tum maxime 

i)T. 1. v. 19. 

2) cf. Diog. Laert. VII, 124 ndq ityquv putvtTtu. Cic. Parad. IV, 27. 

3) cf, epist. I, 12, 20 »Stertinium acumen.« — Permulta illum de 
Stoicis scripsisse scholiasta testatur. 

4 ) De quo cf. Preller, Mythol. II, pag. 341 sqq. 

florebant, perstringat. Sic Fabium philosophum sat. I, 
1, 14 loquacem appellat, ac si sat. I, 2, 134 scholia- 
stae fidem habere licet, ad eundem Fabium verba illa 
spectant, in fine ejus carminis posita: „Fabio vel judice 
vincam," quibus Horatius in Fabium judicium transfert 
in re quadam a vero Stoico alienissima. Eodem modo 
Stertinium Stoicum Damasippus sat. II, 3, 296 sqq. sapien- 
tum octavus" appellat et in ejusdem carminis alio versu 
de eo dicitur: „si quid Stertinius veri crepat." l ) Non sine 
causa praeterea Crispinus Stoicus, qui tanta cum loquacitate 
atque ostentatione philosophiam Stoicam suam venditare 
ac de virtute praecipere solebat, ut cognomen ccQSTakoyog 
sibi comparasset 2 ) sat. I, 1, 120 ^lippus" nominatur, quod 
non ad corporis solum sed etiam ad animi oculos referen- 
dum esse videtur, siquidem conclusionem facere licet ex 
loco, qui est sat. I, 1, 139 ubi „ineptus" appellatur, et 
ex alio, qui invenitur sat. I, 4, 14 sqq., ubi Horatius de 
arte ejus versuum componendorum dicit. Quamvis autem 
poeta, ut ex locis, quos attulimus, apparet, saepissime 
ridiculos Stoicae disciplinae sectatores perstringat, tamen 
nihilo secius de hominibus Stoicis vere egregiis sem- 
per magna cum admiratione ac verecundia loquitur. Sic 
Panaetio, uni ex nobilissimis Stoicis et Africani minoris 
Laeliique familiari, honorificum cognomen „nobilis" 3 ) attri- 
buit. Quantaque deinde cum admiratione Catonem Uticensem 
saepius commemorat, quem reipublicae JRomanae temporibus 
summa apud Stoicos Romanos auctoritate floruisse constat! 
Quem carm. I, 12, 35 inter viros maxime excellentes prae- 



!) sat. II, 3, 33. Eodem sensu illud »crepare« usurparit epist. I, 7, 84. 
A. P. 247. 

2) cf. Kriiger ad sat. I, 1, 120. 

3) carm. I, 29, 14. 



dicat, Romulum, Numam, Regulum, Scaurum, ubi ^nobile 
ejus letum" admiratur, ut carm. II, 1, 24 ^atrocem ejus 
animum." Ut igitur Stoicos, nomine illo indignos, saepius 
in poematis suis carpit, sic viros revera Stoicos maxime 
veneratur, quum propria illorum praecepta, ut infra vide- 
bimus, oranino probet. Deinde ex alio quoque argumento, 
atque illo quidem haud ita levi, elucet, Horatium Stoicis 
alienum non fuisse Haud minus quam Stoicorum, Epicureo- 
rum quoque disciplinae permulti homines minime philo- 
sophi sese addixerant, atque ii aeque atque Stoici ab 
Horatio irridentur. Pertinet huc sat. II, 4, qua perversa 
eorum, qui tunc vivebant, Epicureorum libido exagitatur. 
Inducitur in eo carmine Catius quidam, qui magno cum studio 
magnaque cum gravitate artis culinariae mensaeque bene in- 
struendae praecepta tradii Qui Catius sive est ipse ille Epi- 
cureus, qui a Cicerone l ) et Quintilianx) 2 ) commemoratur, sive 
non est, tamen scholiasta Cruquianus haud errare videtur, qui 
Catium nostrum Epicureum fuisse dicit rei culinariae stu- 
diosissimum. Irridet igitur hoc carmine omnes illos homi- 
nes stultos ac perversos, qui, quum vera Epicuri doctrina 
non satis intellecta summam vitae felicitatem in ^cute bene 
curanda" 3 ) ponerent, illius disciplinam ad Cynicorum humi- 
litatem redigebant. Neque hoc loco praetermSttenda videtur 
sat. II, 8, quae optime comparari potest cum eo, de quo 
supra jam egimus, carmine, sat. II, 7. 4 ) Loquentem enim 
ibi facit Horatius Nasidienum quendam, quam divitiis abun- 
dantem tam omni humanitate carentem, qui suinmum 



1) Cic. fam. XV, 16, 1. 

2) Quint. Inst. or. X, 1, 125. 

3) epist. I, 4, 15. 

4) cf. Kirchhoff, Progr. Gymn. Joseph. Hildes. 1873, pag. 4. 

2 

momentum et ipse in edendo ac bibendo ponit, eoque absur- 
ditatis procedit, ut praestantiam ciborum, qui in cena appositi 
sunt, coram convivis laudibus extollat, ita ut omnis sermo, 
qui super cenam agitur, de voluptatibus epularum ipsis sit, 
studiumque demonstret Nasidieni , ostentandi divitias atque 
suam in epulis apparandis et exstruendis elegantiam. l ) 
Apparet igitur, Horatium neque in Stoicorum neque in 
Epicureorum verba jurare, sed sine ira et studio, quidquid 
in utraque disciplina modum excedere videbatur, reprehen- 
dere. Sed quo accuratius ac melius, quid de utriusque 
sectae praeceptis senserit, intelligere possimus, sententias 
ejus, et quod ad physicam et quodjad ethicam attinet, diligen- 
tius examinemus easque cum philosophorum illorum praecep- 
tis comparemus oportet. 

Ac primum quidem, quam de Dis opinionem habuerit, 
quaerendum esse videtur. Qua in re etiamsi quis cursim 
modo, ut ajunt, Horatii libros transierit, concedet, reli- 
gionem vulgi uberrimam ei ad carmina componenda copiam 
suppeditasse. Si enim lyrica ejus carmina perlustramus, 
hymnos in singulorum Deorum honorem eum composuisse 
videmus, ut carm. I, 11 et III, 11 in Mercurium, I, 21 in 
Dianam et Apollinem, Latonae liberos, I, 30, III, 36, IV, I 
in Venerem, I, 31, IV, 6 in Apollinem, I, 35 in Fortunam, 
II, 19 et III, 25 in Bacchum, quem in numerum notis- 
simum quoque illud carmen saeculare referri potest. Saepis- 
sime praeterea in carminibus ejus rerum ex mythologia 
desumptarum mentionem factam esse constat. Nihilo tamen 
secius negari nullo pacto potest, eum religioni vulgi non 
eadem, qua vulgus imperitum, cum simplicitate ac creduli- 
tate deditum fuisse, ita ut sententiae ejus in nonnullis 



l ) cf. Krflger ad sat. II, 8 praef. 

ejusmodi rebus ratione potius quam fide niti videantur. 
Cujus rei exemplum afferre liceat, quod in nominibus Deorum 
adhibendis saepe non tam religionis quam artis poeticae 
rationem habet; quod ex iis maxime locis apparet, quibus 
se ope Dei cujusdam a morte servatum esse narrat, quae 
arbore concidente ei impenderat. Carm. II, 17, 28 enim 
Faunum, custodem Mercurialium virorum, ictum fatalem a 
se defendisse, carm. III, 4, 27 Musas amicum suum ex 
morte eripuisse dicit, carm. III, 8, 8 autem Bacchus vindex 
periculi praedicatur. Quin etiam ubi artis poeticae rationes 
id postulare videntur, ne dubitat quidem, vel talium fabu- 
larum mentionem facere, quibus offensionis aliquid inest, 
quo ex genere, ut alia omittamus, unum illud attulisse suf- 
ficiat, quod carm. I, 10, 9 sqq. in hymno, qui in Mercurii 
honorem compositus est, fabula de furto illius non reticetur. 
Et quod ad Deorum imagines attinet, tantum abest, ut 
secundum vulgarem opinionem eas colendas esse existimet, ut 
nihil aliud eas esse persuasum habeat, quam quod revera 
erant lapides aut ligna. Quod intelligere licet ex sat. I, 8, 2, 
ubi fabri arbitrio poeta permittit, utrum ex trunco ficulno, 
^inutili ligno," scamnum ille, an Priapum facere velit. 
Verumtainen Deos precibus ac sacrificiis venerandos esse 
concedit, ita tamen, ut non ex copia et pretio muneris 
oblati dignitas sacrificii pendeat, sed ex animo ac mente 
ejus, qui illud offert. Quam sententiam optime exponit 
carm. III, 23, quo Phidylam, puellam rusticam, de exiguitate 
munerum suorum sollicitam consolatur. Cujus carminis 
egregios liceat extremos versus afferre, in quibus apertis- 
sirae illa Horatii, quam modo exposuimus, sententia inest: 

^lmmunis aram si tetigit manus, 

Non sumptuosa blandior hostia 

Mollivit aversos penates 

Farre pio et saliente mica.* 

Id quoque deinde Horatius sibi persuasit, numine ali- 
quo divino res humanas regi atque administrari, ac si quid 
ad naturam revocari nequit, Deos ipsos intercessisse putan- 
dos esse censet. Qua cum sententia pugnare videtur, quod 
ipse sat. I, 5, 101 sqq. dicit: 

. . . ^Namque deos didici securum agere aevum 
Nec si quid miri faciat natura, Deos id 
Tristes ex alto coeli demittere tecto." 
Putaverunt nonnulli ex his verbis concludi posse, Ho- 
ratium eodem modo quo Epicurum ! ) providentiam divinam 
negavisse, sed hoc ita se non habere, si totum sententia- 
rum nexum perspicimus, apparere videtur. Narrat enim 
Horatius in itinere illo Brundusino, quod cum Maecenate 
nonnullisque amicis fecit describendo, Egnatiae 2 ) sacerdotem 
sibi persuadere studuisse, tura [in limine templi imposita 
sine igne liquescere et quidem Deorum ipsorum ope. Non 
tam credulus sane vulgique superstitionibus adeo imbutus 
erat Horatius, ut, etiamsi de divina providentia non dubi- 
taret, tale prodigium fieri posse crederet resque tam leves 
Dis immortalibus curae esse putaret, nec mirum igitur, 
quod exclamat: Credat Judaeus Apella non ego. 3 ) Ex 
multis aliis quoque locis efficitur, quam longe poeta noster 
afuerit, ut omnibus illis prodigiis ac miraculis, quae vulgus 
imperitum revera esse putabat, fidem haberet, quorum com- 
memorare liceat sat. I, 9, 29, ubi aequo animo se ineptiis 
garruli illius hominis necari expectat et cum ficta quadam 
gravitate verborura illorum mentionem facit, quae 



*) Ante oculos vel certe in mente habuisse videtur Horatius versus 
Lucretii, de rer. nat. V, 82, VI, 58 ubi iisdem fere verbis dicitur : »nam 
bene qui didicere deos securum agere aevom.« 

2) Sermone vulgi Gnatia illa urbs appellabatur, quod nomen Hor. 
quoque usurpavit. 

3) cf. Kirchhoff, 1. 1. pag. 9. 

. . . „Puero cecinit divina mota- anus urna: 
Hunc neque dira venena nec hosticus anferet ensis, 
Nec laterum dolor aut tussis, nec tarda podagra; 
Garrulus hunc quando consumet cumque; loquaces, 
Si sapiat, vitet, simulatque adoleverit aetas." 
Nihilo tamen minus ut supra jam diximus, Deos rebus 
humanis consulere putavit, quod permultis exemplis, ex 
carminibus ejus desumptis, confirmari potest. Jovem enim, 
eum esse censet 

...^qui res hominum ac Deorum, 
Qui mare ac terras variisque mundum 
Temperat horis." *) 

similique modo alio quodam loco de eodem Jove haec dicit: 

„Qui terram inertem, qui mare temperat 
Ventosum et urbes regnaque tristia, 
Divosque mortalesque turbas 
Imperio regit unus aequo." 2 ) 

Atque quum a Dis res humanae regantur et admini- 
strentur, non caeco cuidam fato, sed immutabili supremi 
numinis consilio, ipsorum hominum culpa praeparato, quae- 
cunque hominibus accidunt, sunt tribuenda. Omnium igi- 
tur, quibus respublica Romana afficitur, calamitatum Deo- 
rum adversus urbem ira causa putanda est, ;; nec quidquam 
tristes querimoniae prosunt, si non supplicio culpa recidi- 
tur." 3 ) Delicta majorum Romanis luenda sunt, donec col- 
lapsa Deorum templa refecerint 4 ) ac scelus Romuli, qui 
fratrem occidit, semper in posteris haerebit ^cruorque Remi 



!) carm. I, 12, 14 sqq. 

2) carm. III, 4, 45 sqq. 

3) carm. III, 24, 33 sqq. 

4 ) epod 7. fin. 

sacer factus est nepotibus." l ) Nec reipublicae solum, verura 
etiam singulorum hominum sors Dis immortalibus curae est. 
Sic improbis Deorum poena insistit, et quaravis saepe claudo 
eos pede sequi videatur, tamen raro abire eos inultos pati- 
tur, insontibusque cavendum est, ne quam cum sceleratis 
hominibus societatem habeant, nam 

^saepe Diespiter 

Neglectus incesto addidit integrum, 

Raro antecedentem scelestum 

Deseruit pede poena claudo." 2 ) 
Quum igitur Horatio persuasum sit, Deos rebus huma- 
nis consulere , opus quidem ei esse videtur , eos coli 
iramque eorum, quantum fieri possit, placari, sed nihilo 
minus haudquaquam probat timorem illum Deorum, quo 
plerique ea aetate adeo erant imbuti, ut ineptissima ad Deos 
placandos vota facerent. 3 ) Ac quum Horatius epist. I, 6, 3 
esse dicat: 

„Hunc solem et stellas et decedentia certis 
Tempora momentis . . . formidine nulla 
Spectent," 
qui igitur corpora naturalia viresque a natura ortas 
haec esse, neque quidquam divini in iis, ut vulgus imperi- 
tum, inesse putent, ipse procul dubio in hoc numero haben- 
dus est. Immerito autem nonnulli eam opinionem habere 
mihi videntur, ut censeant, Horatium non semper unum 
idemque de Deorum natura et de religione vulgi sensisse, 
sed quum in juventute Epicureorum rationem secutus Deos 



1) carm. III, 6 in. 

*) carm III, 2 extr. 

3) cf. sat. II, 3, 288. Augebatur perversus ille ac superstitiosus 
Deorum timor eo maxime, quod Judaeorum cultus tunc temporis latis- 
sime Bomae pervulgabatur. cf. Kriiger ad 1. 1. 

omnino mundo providere negaverit, postea appropinquante 
senectute eum sententias vulgi ac Stoicorum esse amplexum. 
Nituntur ii, qui hoc censent, loco illo, quem supra jam attu- 
limus, sat. I, 5, 1Q1 sqq., ubi Horatius distinctis verbis dicit, 
se miraculo illi turis sine igne liquescentis fidem non 
habere ac liberrime sententiam illam Epicureorum profert, 
„Deos securum agere aevum." Qui locus procul dubio inter 
eos habendus est, de quibus Wielandii dictum, supra laude- 
tum, valet, interpretes omnia, quae poeta dicat, nimis serio 
dicta esse putare neque satis respicere, quo animo et qua 
mente dicta sint. Maxime autem, sententias suas de Dis ac 
de vulgi opinionibus Horatium mutasse demonstrare volunt 
ex celebri illo carmine I, 34, quo poeta narrat, se, antea 
„parcum Deorum Gultorem et infrequentem," subito fulmine, 
a Jove e coelo sereno misso, a negligentia sua Deorum 
eorumque cultus summa vi abreptum et ab ^erroribus insa- 
nientis sapientiae" ad venerandam Deorum potentiam revo- 
catum esse. Jam Lessingius l ) prolixius de hoc carmine 
egit, omnique ex parte, quae ille de hac quaestione statuen- 
dum esse censet, mihi probantur. Dicit enim ille, Horatium 
in eo, de quo agimus, carmine componendo neque Stoico- 
rum neque Epicureorum rationem habuisse, profluxisse 
potius illud ex motibus, quibus poeta, tempestate subito 
coelo sereno orta aflfectus sit. Unamquamque enim rem, 
quamvis ex ipsa prorsus natura profectam, si praeter opi- 
nionem accidat, vel fortissimi animi hominem paullisper 
quodammodo perturbare posse. Minime igitur mirum esse, 
Horatium, tali perturbatione afFectum, sublimia quaedam 
et magnifica sensisse nonnullisque verbis animi sui sensum 
expressisse. Sed aliis quoque de causis fieri non posse vide- 
tur, ut ex illo carmine concludamus, Horatium casu illo 
*) Rettung des Horaz in fine. 

commotum a sua de Dis opinione decessisse. Haud enim 
dubie carmen I, 34 circa annum 730 compositum est neque 
minus verisimiliter epistola I, 6 circa annum 731 aut 732. 
Nihilo tamen secius versibus 3 — 5 illius epistolae, jam supra 
allatis, quibus motus siderum certis naturae viribus tri- 
buendos esse dicit, ^insanienti illi Epicureorum sapientiae" 
sese deditum esse demonstrat, quam duobus ante annis eum 
renuntiasse dicunt. 

Sed sufficere haec videntur ad cognoscendam Horatii 
de religione vulgi et de Deorum natura ac cultu opinionem. 
Quam si cum Stoicorum et Epicureorum sententiis compa- 
raverimus, eum neutram disciplinam his in rebus omni ex 
parte secutum esse apparebit. Non abhorrebat ille quidem, 
ut supra vidimus, a vulgari de Dis opinione, neque tamen 
a se impetrare poterat, ut omnia religionis illius praecepta 
omnesque superstitiones agnosceret. Quantopere igitur ab 
Epicuro differt, qui non dubitavit, quin omnes vulgaris reli- 
gionis sententias perversas omnino et pravas haberet, aperte- 
que diceret, non eum, qui religionem istam tollere et ever- 
tere studeret, scelus in se admittere, sed qui eum profite- 
retur ! ! ) Quid, quod Lucretius, Epicuri sectator, gravem eam 
religionem dicit 2 ) Grajumque hominem, i. e. Epicurum, lau- 
dibus tollit, qui primus eam impugnare ausus sit, ita ut „re- 
ligio pedibus subjecta vicissim obteratur, homines victoria 
coelo exaequet." 3 ) Quamquam autem Horatius religionem 
vulgi cum observatione quadam colit eaque in re Stoicorum 
sententiam sequitur, tamen non ita cum Stoicis consentit, 
ut, quod illi studebant, religionem philosophiae consenta- 
neam reddere conetur. Vulgares de Dis opiniones ex poe- 



i) cf. Diog. Laert. X, 123. 

2) Lucr. de ver. nat. 1, 63. 

3) Ibid. I, 66 sqq. 

tarum cogitationibus orta fictaque esse persuasum habet, 

qua ex re id quoque intelligitur, quod in carminibus suis 

lyricis, liberiore modo compositis, saepius earum raentionem 

injicit, quam in epistolis, quae cum gravitate quadam ac 

severitate scriptae sunt. Quod deinde supremum aliquod 

numen esse putat, quo mundus regatur atque adrainistre- 

tur, Stoicorum haec quidem sententia est, sed nec hac qui- 

dem in re omni ex parte cum iis congruit. Stoici enim 

^mundum deum dicebant esse, et ejus animi fusionem uni- 

versam," 1 ) cujus sententiae nullum in Horatii carminibus 

invenimus vestigium. Quae denique de siderum motu dicit, 

Epicureorum praeceptis consentanea esse supra jam vidimus. 

Non plane ad idem perveniemus, si, quae Horatii de 

hominibus, de societate humana, de anima opinio fuerit, 

accuratius perspexerimus. Qua in re idem fere eum sen- 

sisse videbimus, quod Epicurum, qui suas his in rebus sen- 

tentias a jonicis. quos dicunt, physiologis mutuatus erat. 

Ante omnia hac in quaestione adhibendus esse videtur locus, 

qui est sat. I, 3, 98, ubi de origine et progressione generis 

humani Horatius loquitur. Miram ille locus similitudinem 

prae se fert cum iis, quae Lucretius V, 780 sqq. dicit. 

„Mutum et turpe pecus" homines primis terris prorepserunt, 

statimque certamen inter eos exarsit ^propter glandem et 

cubilia," pugnabantque primo unguibus et pugnis, deinde 

fustibus, denique usu docti, armis. Postremo verba et 

nomina invenerunt ad exprimenda ea, quae sentiebant et 

cogitabant ; a bello destiterunt, urbes condere legesque dare 

coeperunt „ue quis fur esset neu latro neu quis adulter." 

Jus igitur Horatius, ut Epicurus, 2 ) ex convento quodam 

*) Cic. nat. Deor. I, 15, 39. cfr. Diog. Laert. VII, 147 to iiiqog 
tov &tov to difjnov Sicc Ttdvroov, 
2) Diog. Laert. X, 36. 

3 

hominum ductum esse putat, quod fecerint ad suam quis- 
que vitam atque rem familiarem tuendam, ut omnino socie- 
tate quadam inter se juncti communiter vivere potuerint. 
Quae sententia prorsus aliena est a Stoicis, quos xo dixaiov 
<pvan ehai x«l prj &ion l ) sibi persuasisse constat. Horatius 
potius Epicureorum modo ^utilitatem justi prope matrem et 
aequi" esse putat, id quod etiam uberius exponit in eodem 

* 

carmine v. 111 — 114, ubi haec leguntur 

„Jura inventa metu injusti fateare necesse est, 

Tempora si fastosque velis evolvere mundi; 

Nec natura potest justo secernere iniquum, 

Dividit ut bona diversis fugienda petendis." 
Epicureorum deinde doctrinam redolent, quae Horatius 
de anima humana censere videtur. Epicuri enim sententia, 2 ) 
qui hac in re Democritum sequebatur, mundus universus, 
animae non minus quam corpora, ex atomis constabat; 
nam nisi ex eadem anima et corpus materia orta essent 
mutuam inter se vim exercere non possent. Quum igitur 
morte et anima et corpus deleatur, mors sapienti timenda 
non est, quum sensum ejus nullum habeat, id quod Lucre- 
tius 3 ) his verbis dicit: 

„Nil igitur mors est ad nos neque pertinet hilum, 

Quandoquidem natura animi mortalis habetur." 
Quae Horatii quoque sententia fuisse videtur. Nam 
ubicunque de morte loquitur, tranquillitatem quandam 
animi atque aequitatem prae se fert, ut decet philosophum, 
neque usquam in carminibus ejus significatum videmus, eum 
de immortalitate animarum cogitasse, nisi quod hominum 



1) Stob. Ecl. phys. II, 7, pag. 184. 

2) cfr Zeller, Philos. graec. III, 1, pag. 385 sqq. 

3) III, 828 sqq. 

rebus praeclare gestis insignium apud posteros memoriam 

retineri saepius dicit. In natura quidem omnia renovantur; 

vere appropinquante „diffugiunt nives, redeunt gramina 

campis arboribusque comae," 1 ) ^frigora mitescunt zephyris 

ver proterit aestas, interitura, simul pomifer auctumnus 

fruges effuderit, et mox bruma recurrit iners" 2 ) sed „dainna 

celeres reparant caelestia lunae." 3 ) Alia autem est homi- 

nis condicio, nam 

„Nos ubi decidimu8 

Quo pater Aeneas quo dives Tullus et Ancus 

Pulvis et umbra sumus". 4 ) 

Simili modo epist. I, 6, 27 Numicium a studio divitia- 
rum, gloriae, ceterorum hujus vitae bonorum eo revocare 
studet, quod nihil ei restare monet, nisi ^ire, Numa quo 
devenit et Ancus." Itaque quum mortem ueminem effugere 
posse constet, saepius, quum de ea loquitur, tempore prae- 
sente laete utendum esse addit, quandoquidem mors omnium 
rerum usum praeripiat. Sic carm. I, 4, 14 his verbis 
Sestium monet: 

„Pallida mors aequo pulsat pede pauperum tabernas 
Regumque turres. beate Sesti, 
Vitae summa brevis spem nos vetat inchoare longam. 
Jam te premet nox fabulaeque manes 
Et domus exilis Plutonia, quo simul mearis, 
Nec regna vini sortiere talis, 
Nec tenerum Lycidan mirabere" e. q. s. 

Quibus 8imilia sunt, quae carm. I, 1 1 Leuconoae dicit: 



1) carm. IV, 7 in. 

2) ibid 9 sqq. 

3) ibid 13. 

4) ibid v. 14 sqq. 

„Tu ne quaesieris, scire nefas, quem mihi, quem tibi 
Finem di dederint .... 
Dum loquimur, fugerit invida 

Aetas; carpe diem quam minimum credula postero." 
Memorandus quoque videtur ille locus, quo Vergilium 
poetam de morte Quintilii Vari, communis utriusque amici 
consolari studet. l ) Quintilium dicit, perpetuus sopor urget : 
„Multis ille bonis flebilis occidit 
Nulli flebilior quam tibi, Vergili. 
Tu frustra pius heu non ita creditum 
Poscis Quintilium Deos." 
^Durum hoc quidem est, sed levius fit patientia, quid- 
quid corrigere est nefas." Ne pervulgatissimis quidem illis 
de Manibus lemuribusque opinionibus deditus esse videtur; 
nam Manes carm. I, 4, 16 fabulas dicit, i. e. qui non suntj 
et epist. II, 2, 209 ab eo qui vere sapientem se haberi 
vult, postulat ut „rideat nocturnos lemures, i. e. fabulas 
illas ineptas de animis mortuorum, qui in terram redire 
dicebantur, quod aliqu^ de causa quietem capere non pos- 
sent. Ea autem in re prorsus Romanam prae se fert natu- 
ram, quod hominibus claris magnasque res exsecutis per- 
petuam apud posteritatem memoriam promittit. Sic Romu- 
lus Aeacusque immortales fiunt lingua potentium vatum, nam 
„Dignum laude virum Musa vetat mori, 
Caelo Musa beat. 2 ) 
Quam immortalitatem, quae in aeterna posterorum me- 
moria cernitur, poeta quoque verus assequetur; monumen- 
tum enim ille aere perennius sibi exigit, 3 ) et etiamsi sit 



1 ) oarm. I, 24. 

2) carm. IV, 8, 25 sqq. 

3) carni. III, 30, 1. 

apauperum sanguis parentum, nunquam obibit nec Stygia 
cohibebitur unda." ! ) Quo fit, ut etiam honores sepulcri, quos 
vulgus tunc temporis plurimi aestimabat, pro nihilo Hora- 
tius faciat, ac his verbis Maecenatem, fautorem suum atque 
amicum moneat: 

„Absint inani funere neniae, 
Luctusque, turpes et querimoniae; 
Compesce clamorem ac sepulcri 
Mitte supervacuos honores." 2 ) 
Congruunt haec cum Epicuri sententia „tov aotpdv ov 
8e rijg rayijg cpQovnriv, 3 ) quae etiam Maecenatis ipsius erat, 
qui ap. Senec. epist. 92 et ipse dicit: „Non tumulum curo, 
sepelit natura relictos." 

Quodsi ea, quae hucusque de physicis Horatii rationi- 
bus diximus, recte disputata sunt, apparet, eum his in quae- 
stionibus e fontibus aliorum, praecipue Stoicorum et Epicu- 
reorum hausisse quidem, sed suo semper judicio atque arbi- 
trio, ut decebat virum, qui se „nullius addictum jurare in 
verba magistri" esse dixit. 4 ) Ac quum ea, quae de numine 
divino, de ratione, quae inter illud mundumque intercedit, 
de mundi administratione censet, Stoicorum magis senten- 
tiis accommodata sint, de origine et progressione generis 
humani et de animae natura idem fere, quod Epicurus, 
statuis8e videtur. Neque tamen hoc loco omittendum est, 
quod supra jam monuimus, naturalem, ut ita dicam philo- 
sophiam, si omnino illa in poetam cadit, ab Horatio in 
carminibus componendis fere negligi; obiter tantum ille eas 



1) carm. II, 20, 5. 

2) ibid fin. 

3) Diog. Laert. X, 118. 

4) epist. I, 1, 14. 

res attigit, ubi ratio artis poeticae postulare videbatur, 
aut ad ethica praecepta exponenda eas opus esse pu- 
tabat, quum de gravissimis philosophiae naturalis quaestio- 
nibus, de extremis omnium rerum causis, de mundo, de 
terra, de elementis nusquam suam proferat sententiam. 
Feracior igitur atque uberior erit quaestio de ethicis Horatii 
sententiis ac de ratione, quae hac in re inter eum et Stoi- 
cos Epicureosque intercedat. Quara ad quaestionem jam 
transire lubet. 

„Quae sit natura boni summumque quid ejus" Horatius 
sat. II, 7, 76 quaerit, adque eam quaestionem solvendam 
omnia fere ejus in philosophia studia pertinent, compluribus- 
que locis quid de ea senserit, in poematis ejus prolatum 
esse viderous. Id unicuique homini per totam vitam Hora- 
tius agendum esse putat, ut animus cum corpore concors 
congruensque sit, quum omnis vel animi vel corporis mor- 
bus discrepantia quaedam naturae habenda eaque de causa 
omni studio vitanda sit. Quaeritur autem, quomodo hoc 
fieri possit. Atque ante omnia hac in re tenendum esse 
putat, non iis in rebus veram vitae felicitatem quaerendam 
esse, quibus plerumque homines student, divitiis, potentia, 
voluptate, quum per se bona illa eara animi tranquillita- 
tem atque aequitatem nobis conciliare non possint, in qua 
una vitae nostrae beatitudo nititur. Quin imo saepenumero 
curas potius quam animi tranquillitatem nobis parant, nam 
„Crescentem sequitur cura pecuniam 
Majorumque fames" l ) 

Ac si quis opes Arabiae et Indiae possideat, totius- 
que Tyrrheni et Apulici maris imperium teneat, nunquam 



l) carm. III, 6, 17. 

tamen animum metu liberare mortisque laqueis caput expe- 
dire possit: l ) 

„Non enim gazae neque consularis 
Summovet lictor miseros tumultos 
Mentis, et curas laqueata circum 
Tecta volantes." 2 ) 
Quam eandem sententiam alio quoque loco profert, 
carm. III, 1, 41, sqq. 

^Dolentem nec Plnygius lapis 
Nec purpurarum sidere clarior 
Delenit usus, nec Falerna 
Vitis Achaemeniumque costuni" 
et in eodem carmine v. 37 haec leguntur: 

. . . „Timor et Minae 
Scandunt eodem, quo dominus, neque 
Decedit aerata triremi et 
Post equitem sedet atra cura. a 
In uobis igitur ipsis, non extra nos, ea nobis quae- 
renda sunt, quae veram nobis felicitatem comparare vitam 
que nostram veram vitam reddere possint. Quapropter 
stultum est, eas res sectari, quae extra nos sunt, quum nos- 
metipsos effugere nequeamus. 3 ) Nec quisquam ante fortu- 
nam speratam assequetur^ quam insit in eo pectus bene 
praeparatum. 4 ) Frustra contendimus in terras, alio sole 
calentes, nam „patriae quis exsul se quoque fugit,* 5 ) et 
jcaelum, non animum mutant, qui trans mare currunt." 6 ) 

*) carm. III, 24, 1 sqq. 

2) carm. II, 16, 9 sqq. 

3) cfr. I, 16, 13. 

4) carm. II, 10, 15. 

3) carm. II, 16, 18 sqq. 
6) epist. I, 11, 27. 

Is demum vera sapientia utitur, qui in omnibus vitae con- 
dicionibus constantem animi aequabilitatera servat, omnes 
animi perturbationes placare, virtutem assequi studet. Quae 
animi aequabilitas, ut dicit Wielandius, J ) id est, ad quod 
omnis Horatii pbilosophia dirigitur, ad quod semper ipse 
recurrit, regula, secundum quam vivit, arcanum, cui felici- 
tatem suam debet, una ars semper gaudendi, quam usus 
comprobavit. Quamobrem mirum non est, quod Horatius 
saepius de animo illo aequo loquitur, ut epist. I, 11, 29 sq. 

„Quod petis hic est, 

Est Ulubris, animus si te non deficit aequus." 
epist. I, 18, 111 sq. 
„Sed satis est, orare Jovem, quae ponit et aufert; 
Det vitam, det opes, aequum mi animum ipse parabo," 
multis denique aliis locis, quos omnes afferre longum est. 

Rebus quoque adversis servanda est illa animi aequi- 
tas neque minus rebus secundis caveamus oportet, ne nimio 
gaudio nos dedamus. Comparatur autem ea tranquillitas 
animi, qua super res extra nos positas nos attollimus, qua- 
que sola vitae felicitatem assequi possumus, vera animi 
eruditione atque disciplina. Quam sententiam optime Ho- 
tius exponit epist. I, 1, 33 ubi haec leguntur: 

^Fervet avaritia miseroque cupidine pectus: 
Sunt verba et voces, quibus hunc lenire dolorem 
Possis et magnam morbi deponere partem. 
Laudis amore tumes, sunt certa piacula, quae te 
Ter pure lecto poterunt recreare libello. 
Invidus, iracundus, iners, vinosus, amator, 
Nemo adeo ferus est, ut non mitescere possit, 
Si modo culturae patientem commodet aurem." 

i) ad epist. I, 6, 1. 

Eodem modo epist. I, 2, 32 sqq. postquam vitam libi- 
dinosam atque omnis generis voluptatibus deditam deserip- 
sit, in pueris jamjam praecepta sapientiae et virtutis con- 
firmanda esse, gravissime monet. Sic ubique quaestionem 
ab ipso propositam: ^virtutem doctrina paret, naturane 
donet" ! ) ea ratione solvit, ut studium philosophiae omnino 
ad virtutem adipiscendam necessarium esse dicat; ratio 
enim ac prudentia curis nos liberant 2 ) neque quisquam sine 
sapientia beatus esse potest. 3 ) Quam suam sententiam accu- 
ratissime et philosophi fere ratione exponit in epistola ad 
Numicium scripta (epist. I, 6). Ubi „nil admirari* Numicium 
monet unam solamque esse rem, quae nos reddere ac ser- 
vare beatos possit; cavendum igitur nobis est, ne ullius rei 
prava cupiditate percellamur, quum ex eo, quod aliquid ut 
magnum aut utile aut necessarium admiramur, fiat, ut illud 
cupiamus ac prosequamur. 4 ) Quae nihil admirandi ars ex 
rebus recte aestimandis oritur^atque ut res recte aestime- 
mus, eo modo assequi possumus, ut virtutem et summum 
et verum et unum bonum esse nobis persuadeamus. Quum 
enim multi homines, inter quos haud dubie Horatium quo- 
que recensendum esse, jam antea diximus, res coelestes, 
quas imperiti vehementer admirantur, solem, stellas, con- 
stantem temporum cursum aequissimo animo contemplentur 
(v. 3 — 5), quanto magis ceterae res despiciendae sunt, 
multo illis caelestibus inferiores multoque minus, quam illae 
admiratione dignae! Quem in humerum referenda sunt mu- 
nera terrae et maris (v. 5 — G), spectacula omnis generis, 
quibus tunc temporis Eomanos maximopere deditos fuisse 

1) epist. I, 18, 100. 

2) epist. I, 11, 25. 

3) epist. I, 16, 20. 

4) c f. Wielandii annot. ad 1. 1. 

constat, plausus denique et honores, populi Romani suffra- 
giis et favore parti (v. 7— 8). Adeoque omnibus, qui virtu- 
tem ac vitam beatam assequi student, cavendum est,. ne 
modum excedant, ut nimium vel virtutis studium vitupera- 
tione dignum sit habendum, nam 

„Insani sapiens nomen ferat, aequus iniqui, 
Ultra, quam satis est, virtutem si petat ipsam" ')» 

Quodsi autem virtus ipsa nisi moderate et animo a 
perturbationibus vacuo appetenda non est, quid est censen- 
dum de iis, qui aurum atque argentum, aera pretiosa et arti- 
ficiosa, gloriam oratoriam, divitias semper ampliores appe- 
tunt, quum omnes res humanas fragiles atque caducas esse 
constet! 2 ) Quamobrem si quis beate se vivere cupit, id 
quod unumquemque cupere necesse est, id unum semper 
agat atque teneat, ut virtuti operam det, in eo studio totus 
sit et quam celerrime operi raanus admoveat. Si autem 
quis aliis in rebus vitae felicitatem consistere putat, in 
divitiis, honoribus, voluptatibus epularum, gaudiis amoris, 
hac via beatus fieri stadeat, modo in stultitia saltem sua 
constantiam quandam servet. Summum igitur bonum Hora- 
tius virtutem esse censet, in qua vitae felicitas nititur, et 
cui unusquisque studere debet. Quod ut fieri possit, ante 
omnia opus est, ut ea removeantur, quae virtuti inimica 
atque ab ea aliena sunt; a vitiis igitur primum eum rece- 
dere oportet, qui virtutem assequi vult, nam 

^Virtus est, vitium fugere et sapientia prima 
Stultitia caruisse" 3 ) 

Neque ulla mora interponenda est, quin ad haec 



1) epist. I, 6 16 sqq. 

2) epist. I, 6, 19—29. 

3) epist. I, 1, 41. 

vitia removenda aggrediamur, id quod optime exponit in 
epistola ad Lollium scripta: 

^Nam cur 
Quae laedunt oculos, festinas demere, si quod 
Est animum, differs curandi tempus in annum? 
Dimidium facti, qui coepit, habet; sapere aude; 
Incipe. Qui recte vivendi prorogat horam, 
Busticus expectat, dum defluat amnis, at ille 
Labitur et Libetur in omne volubilis aevum." ! ) 
In hac una igitur re totius vitae nostrae praesidium 
ponendum est, ut nullius nobis flagitii conscii simus; haec 
nostra arx, hoc propugnaculum esto contra omnes fortunae 
impetus, ut nullum sceleris ullius conscientiam suscipiamus 
neque quidquam in nos admittamus, quo nos erubescere et 
pallere oporteat. 2 ) Qui enim est ^integer vitae scelerisque 
purus" non jaculis ille, neque arcu, neque sagittis vene- 
natis eget ad se tuendum, „licet per Syrtes aestuosas vel 
per vasta deserta iter faciat. 3 ) Qui autem scelus aliquod 
in se admisit, is neque divitiis neque voluptatibus ullis 
vitae felicitatem sibi conciliare potest, nam 
„Destrictus ensis cui super impia 
Cervice pendet, non Siculae dapes 
Dulcem elaborabunt saporem, 
Non avium citharaeque cantus 
Somnum reducent." 4 ) 
Vitiis igitur, quod prae ceteris necessarium est, remo- 
tis, id agendum est sapienti, ut mentem suam animumque 



1) epist. I, 2, 37 sqq. 

2 ) cf. epist. I, 1, 61. 

3) carm. I, 22 init. 

4) carm. III, 1, 17 sqq. 

vitae suae consentanea reddat, ita ut omnes perturbationes 
ac discrepantias abjiciat, omnibusque in rebus constantiam 
servet. Quod ut fieri possit, hominem voluptatibus impe- 
rare, non se ab illis regi sinere necesse est: 

^Animum rege; qui nisi paret, 
Imperat; hunc frenis hunc tu compesce catena." ! ) 
Minime tamen sapientis est, appetitus a natura insitos, 
penitus opprimere, quum, si hoc fiat, condicionem naturae 
haud consentaneam exsistere necesse sit, quacum aequitas 
illa tranquillitasque animi, quam ad beate vivendum omnino 
necessariam esse vidimus, constare non possit. Quaprop- 
ter sapiens multo magis, quam ceteri homines „auream 
illam mediocritatem" 2 ) sequitur, qua neutram in partem 
modum excedit; virtutem ille putat esse ^medium vitiorum 
et utrimque reductum" 3 ) et omnibus rebus modum quen- 
dam certosque fines inesse censet „ultra quds citraque 
nequit consistere rectum." 4 ) Ut igitur medium semper 
tenendum est inter audaciam et temeritatem, inter avaritiam 
et luxuriam, inter superbiam in rebus secundis et despera- 
tionem in rebus adversis, sic etiam, qui virtuti studet, 
modum teneat necesse est, et Horatius ipse beatus sibi 
videtur, quod sibi cantigerit, ut auream illam mediocrita- 
tem invenerit, quum ipse de se epist. II, 2, 201 haec dicat: 
„Non agimur tumidis velis Aquilone secundo: 
Non tamen adversis aetatem ducimus Austris, 
Viribus, ingenio, specie, virtute, loco, re, 
Extremi primorum, extremis usque priores." 



i) epist. 1, 2, 62. 

2) carm. II, 10, 5. 

3) epist. I, 18, 9. 

4) epist. I, 1, 106. 

Qui vero sapientiae studio adductus eo jam pervenit, 
ut sui 8emper iniperium teneat, animumque catenis com- 
pescat, is multo minus rerum externarum dominationem 
dimittet. Quam sententiam ab Horatio optime prolatam esse 
videmus verbis, quae sunt epist. I, 1, 19, ubi de se ipse 
praedicat „mihi res, non me rebus subjungere conor." Sa- 
pienti autem quum omnino cavendum sit, ne ex rebus ex- 
ternis pendeat et sub earum ditionem veniat, maxime earum 
rerum imperium vitandum est, quas praecipue homines sec- 
tantur atque appetunt, aurum argentum, splendorem hono- 
res, gaudia voluptates. Nihil igitur Horatius antiquius 
habet, quam ut identidem nimium illarum rerum studium 
cavendum esse aequales praemoneat, quamque stultum illud 
sit, ante oculos iis ponat, neque in carminibus minus lyri- 
cis, quam in satiris atque epistolis „per humum potius 
repentibus" l ) permulti loci, in eam rem spectantes, inve- 
niuntur. Ac prae ceteris quidem vitiis avaritiam impugnat, 
cui plerique aequalium dediti aurum argentumque insatia- 
bili cupiditate appetebant. Cum hydropico avarum Hora- 
tius comparat, quum, ut ille, quo plus bibit, eo magis siti 
vexatur, avari quoque cupiditas magis magisque novis quae- 
stibus augeatur. 2 ) Neque ullam avaris opes corrasae utili- 
tatem praebent, quum, ne minuantur, iis uti vereantur, 
quamobrem 

;; Qui cupit aut metuit, juvat illum sic domus et res, 
Ut lippum pictae tabulae, fomenta podagram, 
Auriculas citharae collecta sorde dolentes. 3 ) 

Tantali instar ille fame sitique confectus copiis vel 



i) epist. II, 1, 250. 

2) carm. II, 2, 13 sqq. 

3) epist. I, 2, 51 sqq. 

maximis circumdatus est. 1 ) Quo fit, ut si in quem morbum 
inciderit, nemo misericordia commoveatur, ut opem ei 
ferat; neque uxor nec liberi salvum eum esse volunt; 
omnes eum oderunt, neque quisquam, quem non meretur, 
amorem ei praestat. ^) Quin imo insaniae est, 

„Si quis ad ingentem frumenti semper acervum 
Porrectus vigilet cum longo fuste, neque illinc 
Audeat esuriens dominus contingere granum, 
Ac potius foliis parcus vescatur amaris; 
Si positis intus Chii veterisque Falerni 
Mille cadis — nihil est, tercentum milibus, acre 
Potet acetum: age, si et stramentis incubet unde 
Octoginta annos natus, cui stragula vestis, 
Blattarum ac tinearum epulae, putrescat in arca.* 3 ) 
Avarus homo in servitutem libidinum suarum prola- 
bitur, perdidit arma, locum a duce, i. e. a virtute sibi attri- 
butum deseruit, quum semper divitiis augendis operam det 
tandemque ipsis divitiis obruatur. 1 ) Nullius argentum pretii 
est, nisi prudenter ea utimur, 5 ) nam aut pecuniae nosmet 
ipsi domini sumus, aut suos nos pecunia servos reddit, quam- 
quam secundum suam naturam non ad imperandum, sed ad 
serviendum instituta est, „tortum digna sequi potius, quam 
ducere funem. 6 ) Quamobrem beatissimus putandus est is, 
qui maxime divitiis scit abstinere; ille solus vere dives 
est; 7 ) continentia sola felices nos reddere potest atque is 



1) 


sat. I, 1, 68. 


2) 
3) 
4) 

5) 


sat. I, 1, 80 sqq. 
sat. II, 3, 111 sqq. 
epist. I, 16, 68 sqq. 
cf. carm. II, 2 init. 


6) 
7) 


epist, I, 10, 48. 

cf. carm. III, 16, 21; II, 16, 12. 

demum, qui contentus est, vera utitur libertate. ! ) Quae 
quum sit ejus sententia, Horatius ipsi Maecenati, cui 
permultis beneficiis obligatus erat, clarissimis verbis dicit, 
se ne maximis quidem praemiis adduci posse, ut liber- 
tati suae renuntiet, neque, si quando opus sit, omnia 
dona, ab illo accepta, reddere se dubitaturum esse. 2 ) Fa- 
cillime enim is beate vivit, qui satis iis rebus instructus 
est, quibus ab inopia se defendere potest, quum qui multa 
habet, plura concupiscat, eique qui multa appetit, multa 
desint, quapropter 

„bene est, cui deus obtulit 
Parca quod satis est manu," 3 ) 
et „quod satis est, cui contingit, nil amplius optet." 4 ) Pari 
quo avaritiam studio poeta duo alia vitia impugnat, quibus 
illa aetas laborabat, voluptatum studium atque honorum. 
Sic cum asperitate quadam et acerbitate, quae nostri tem- 
poris ingenio non omni ex parte convenit, sat. I, 2 stulti- 
tias hominum in explendis libidinibus exponit ac repre- 
hendit, similique modo sat. II, 4, de quo carmine jam supra 
egimus, voluptates heluonum illorum vituperat, qui omnem 
vitae felicitatem in edendo ac bibendo collocatum esse pu- 
tabant. Quae contra sat. II, 2 praeceptis, quae Ofellus 
rusticus, „abnormis sapiens crassaque Minerva," 5 ) profert 
honesta mediocritas laudatur, quae aeque abest a luxuria 
illa atque heluatione, cui Horatii temporibus, quum omnino 
mores laberentur, permulti Romanorum dediti erant, atque 
a parsimonia nimia, a nonnullis usque ad sordidam avari- 

i) epist. 1, 16, 63. 

2) epist. I, 7, 34 sqq. 

3) carm. III, 16 extr. 

4) epist. I, 2, 46. 

5) 1. 1. v. 3. 

tiam adducta. l ) Eodem modo sat. I, 6 nimium honoris stu- 
dium perstringitur, quo plerique adducti ad altiora, quam 
justum est, nituntur, nam 

... ^fulgente trahit constrictos gloria curru 
Non minus ignotos generosis." 2 ) 
Suam poeta ipse vitam liberam esse dicit misera gra- 
vique ambitione, 3 ) suaque condicione se beatius vivere pu- 
tat, quam si ^quaestor avus pater atque patruusque fuis- 
set." 4 ) Sapiens enim, quum honores minimi faciat, 5 ) hac 
ipsa de causa vera fruitur libertate, quum paupere sub 
tecto beatior sit, quam reges regumque amici. 6 ) 

„Nam neque divitibus contingunt gaudia solis, 
Nec vixit male, qui natus moriensque fefellit." 7 ) 
Quamvis autem sapiens virtutis studio deditus a mundo 
rebusque externis liberum se reddere studeat et in se ipso 
totus nitatur, tamen tantum abest, ut ab omni voluptate 
prorsus abhorreat, ut grata mente, quoquo modo fieri 
potest, vitae suavitati consulat. Nec mirum, quum omne 
ejus studium illuc ipsum spectet, ut vitam beatam sibi com- 
paret. Intelliguntur haec ex iis, quae Horatius ipse dicit: 
„Quo mihi fortunam, si non conceditur uti? 
Parcus ob heredis curam nimiumque severus 
Assidet insano; potare et spargere flores 
Incipiam, patiarque vel inconsultus haberi," 8 ) 



1) cf. sat. II, 2, 53—62. 

2) sat. I, 6, 23 sqq. 

3) sat. I, 6, 129; cf. sat. II, 6, 18. 

4) sat. 1,6, 131. 

5) sat. II, 7, 85. 

6) epist. I, 10, 33. 

?) epist. I, 17, 9 sqq. 

8) epist. I, 5, 13 sqq. 

quae verba ad M. Torquatum. scripta sunt, quem Horatius 
ad convivium familiare invitat. Ac quis ignorat magnum 
illum numerum levium quidem sed pulcherrimorum carminum, 
quibus Horatius aequales ad laetum vitae usum commonet! 
Illum solum sui potentem laetumque vivere putat, cui in 
diem dicere liceat, se vixisse. x ) Neque in tempus posterum 
vitae usus differendus, sed 

^quamcunque Deus tibi fortunaverit horam, 

Grata sume manu, neu dulcia differ in annum, 

Ut quocumque loco fueris, vixisse libenter 

Te dicas." 2 ) 
Itaque animo tranquillo atque aequo sapiens tempus 
futurum expectat; nemo enim mortalis, quid posterum tem- 
pus laturum sit, cognitum habet, quum „prudens Deus cali- 
ginosa nocte exitum ejus presserit* 3 ) Quare stultum est, 
vana temporis futuri cura vitae suavitatem sibi ipsum con- 
taminare, et 

„Laetus in praesens animus, quod ultra est, 

Oderit curare et amara lento 

Temperet risu.* 4 ) 
Atque quum calamitate quadam sapiens afficitur, non 
in imparatum illa incidit, quum pectus ejus sit bene prae- 
paratum ; 5 ) patienter ille quidquid accidit sapienterque fert, 
nam ^levius fit patientia, quidquid corrigere est nefas." 6 ) 
Quo fit, ut aequitas animi sapientis non ex fortuna pen- 
deat, de qua pulcherrime Horatius: 



1) carm. III, 29, 42. 

2) epist. I, 11, 23 sqq. 

3) carm. III, 29, 30. 

4) carm. II, 16, 25 sqq. 

5) carm. II, 10, 14. 

6) carm. I, 24, 20 sqq. 

Laudo manentem; si celeres guasit 

Pennas, resigno, quae dedit, et mea 

Virtute me involvo probamque 

Pauperiem sine dote quaero. ! ) 
Ne brevitas quidam vitae curam poetae nostro affert, 
sed monet eum potius, ut quam optime possit, hac vita 
tam brevi utatur. Quum enim unumquemque diem supre- 
mum sibi concessum esse putet, grato animo quavis hora 
fruitur, quae non sperata ei contigit; 2 ) tranquillo quoque 
animo mortem expectat, idque agit, ut in fine vitae dicere 
possit, se bene beateque vixisse et 

^exacto contentus tempore vita 
Cedat \x(i conviva satur." 3 ) 
Sed haec hactenus. Sufficere jam ea, quae diximus, 
videntur ad ethicas Horatii sententias cognoscendas, restat, 
ut de ratione agamus, quae inter eas et Stoicos Epicureos- 
que intercedat. Summum bonum Epicureos voluptatem 
duxisse constat, summumque malum dolorem, ita ut omnia, 
quae facimus, ex eorum sententia ea mente facienda sint, ut 
neque cura neque dolore afficiamur. Plurimi facienda est 
voluptas animi, quae in eo cernitur, ut sapiens constanti 
animi tranquillitate fruatur omnibusque rebus extemis 
cunctisque fortunae vicissitudinibus superiorem se esse 
censeat. Maxime igitur unicuique studendum est, ut ex ne- 
mine et ex nulla re pendeat, omnes ex vita sua perturba- 
tiones, omnem periculorum metum removeat; hoc uno 
enim modo voluptas animi oritur, quacum virtus artissime 



*) carm. III. 29, 53 sqq. 

2) epist. I, 4, 13. Sententia huic simillima invenitur apud Terent. 
Phorm. II. 3, 21, 

3 ) sat. I. 1, 118 sqq. 

conjuncta est. Beate enim vivere Epicureorum ex senten- 
tia nihil aliud est, quam cum virtute vivere, ita ut virtus 
non per se et sua ipsius causa appetenda sit, sed quia cum 
virtute solum vita beata esse potest, virtutemque voluptas 
illa sequitur. — Diversa ab his sunt, quae Stoici in ethicis 
praecepta dabant. Quibus summus vitae humanae finis est, 
ut naturae congruenter unusquisque vivat ; l ) sua igitur cui- 
que propria studia negligenda sunt, communique quadam 
omnis societas humana lege obligatur, cui pro sua quisque 
parte se subjiciat necesse est. Quod qui facit, virtutem 
assequitur, quae sua ipsius causa appetenda est, non prop- 
ter fructus, qui ex ea proveniunt. 2 ) In eo autem Stoici cum 
Epicureis consentiunt, quod ab omnibus perturbationibus 
animum esse liberandum ipsi quoque censent. Libidines 
enim sunt inimicissimae virtuti, quippe quibus animus prae- 
ter naturam perturbetur, quare sapiens et dolendo et cu- 
piendo sese abstinet. 3 ) In sapiente ex Stoicorum sententia 
virttts quasi incorporata esse videtur, ita ut ille omnibus in 
rebus solus perfectus sit; est sapiens optimus rex, optimus 
imperator, optimus artifex ; solus ex omnibus hominibus ra- 
tione utitur, quum alii omnes stulti sint atque insani. 

Quibus cum sententiis si ea comparamus, quae Hora- 
tium de ethicis censere vidimus, eum quoque sibi persua- 
sisse cognoscimus, quod Stoicis et Epicureis erat commune, 
unam rationem, qua vitae felicitatem assequi possimus, in 
constanti animi tranquillitate et in defendendis omnibus 
perturbationibus, quae et extrinsecus et in nobis ipsis oriun- 
tur, positam esse, quam sententiam in eo, de quo diximus 



1) cf. Cic. de oif. III, 3, 13. 

2) cf. Zeller, Philos. graec. 1. 1. pag. 408. 

3) ibid. pag. 425 sqq. 

„nil admirari" contineri intelleximus. Quod vero ad ratio- 
nem attinet, quam ad hunc finem assequendum ineundam 
esse censet, Horatius haud dubie Epicureorum magis quam 
Stoicorum partes sequitur. Horatius enim hominibus id 
semper studendum esse monet, ne aliuude pendeant utque 
semper rerum externarum imperium teneant; virtiitem quo- 
que colendam esse censet non tam, quod in ipsa virtute 
feiicitas posita sit, sed quia maxima illam commoda sequan- 
tur. Sua deinde cuique propria studia minime prorsus 
opprimenda sed tantum coercenda sunt, ne sub eorum ani- 
mus ipse dominationem veniat. Ac quum Stoici summo 
cum studio singulos homines universitati sese subjungere 
debere contendant, quum „quae in terris gignantur ad usum 
hominum omnia creari, homines autem hominum causa esse 
generatos" l ) putent, Horatius Epicuream rationem secutus 
ex hominum societate, quantum fieri possit, singulis rece- 
dendum esse censet, ut „sibi res, non se rebus subjungant." 2 ) 
Qua ex re intelligitur, cur vitae rusticae Horatius tanto 
cum studio indulgeat, 3 ) a negotiis publicis sese removeat, 
„secretum iter et fallentis semitam vitae" expetenda esse 
censeat. 4 ) 

Quae quamvis ita se habeant, gravissimo in errore 
versetur, si quis Horatium inter Epicureos recensendum 
esse putet, quod ethicae ejus sententiae cum eorum prae- 
ceptis quodammodo congruunt. Nunquam ab illo volupta- 
tem summum bonum judicatum esse videmus, qua in re 
tota Epicureorum ethica nititur, contra saepe cum Stoicis 



1) Cic. de otf. I, 7, 22. 

2) cf. epist. I, 1, 19. 

3) cf. epist. I, 10, 2 et 14; I, 14, 10; uat. II, 6, 60. 

4) epist. I, 18, 103. 

facere videtur, ita ut virtutem summum bouum habeat. 
Summa cum gravitate, ita ut Stoicum fere dicere putes, in 
clarissimis illis maxime carminibus, qu&e in jnitio libri tertii 
carminum posita sunt (carm. III, 1 — 6) praecipua impugnat 
vitia, quibus aetate illa Romanorum respUblica laborabat, 
et praeterea quoque permultis locis ethicis ejus sententiis 
cum Stoicorum praeceptis similitudinem quandam esse, ne- 
gari nequit. Denique negligendum non est, ad eundem fere 
finem, quamvis diversa ratione, utramque disciplinam spec- 
tare, quum in eodem fundamento utraque nitatur, ut nisi 
constanti animi tranquillitate vitae felicitatem neminem 
assequi posse putent. ') 

Ad finem pervenimus in philosophia Horatiana per- 
spicienda, ac reliquum est, ut jam summam eorum, quae 
diximus, paucis complectamur. Praecipue illutn ethicis quae- 
stionibus operam dedisse, omninoque in philosophia se neque 
ulli certae disciplinae addixisse vidimus, neque proprie phi- 
losophum esse, quod a. poeta alienissimum esse videtur. 
Qui quum satis non habeat, veritatis speciem animo videre, 
ut philosophi, effigiem sibi quaerendum esse putat, ita ut 
melius quam Crantor et Chrysippus belli Trojani scriptor 
eum doceat, quid malum vel bonum, utile vel noxium sit, 2 ) 
quia illustribus ille exemplis verum ante oculos nobis ponit. 
Sic Horatium quoque in poematis suis, ac praecipue in sa- 
tiris, saepissime certas quasdam personas inducere constat, 
quae tum Romae in omnium ore atque sermone versaban- 
tur, quorum exemplo, quanta in vitiis stultitia insit atque 
perversitas, demonstrare studet. Cujus rei ut exempla non- 
nulla afferam, ubi de avaritia praemonere vult, proponit 

1) cf. Zeller, 1. 1. pag. 409. 

2) epist. I, 2 init. 

Ummidium, qui quamvis tantas opes possideat, ut modio 
nummos metiri possit, tamen usque ad mortem semper metu 
exagitatur, ne fame pereat; 1 ) ubi luxuriam perstringere 
vult, Nomentanus documento est, qui rem familiarem, a 
patre traditam, temere profudit; 2 ) et sic uniuscujusque vitii 
exemplum aliquod habet, 3 ) quo, quam detestabile illud ac 
perniciosum sit, optime demonstrat. Praeterea omnino con- 
stat, Bomanos philosophiam a Graecis receptam, plerum- 
que non illorum modo arte quadam ac ratione excoluisse, 
sed ad vitae potius usum praecepta ejus contulisse, qua in 
re, quod suo cuique ingenio aptissimum esse videbatur, sibi 
elegit. 



1) sat. I, 1, 95 sqq. 

2) sat. II, 3, 224 sqq. 

3) cf. Estre, Horatiana prosopograpbeia, pag. 547 sqq. 

